《题万山深处楼》
明代·程敏政

叠嶂层峦东复西，水源穷处结岩栖。捲帘斗柄光临座，记路桃花插满堤。

境逼衡阳无雁过，峰多巫峡有猿啼。裹粮何日寻幽去，却倚危阑续旧题。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。